OŠ Frana Krste Frankopana Osijek

Frankopanska 64

Osijek, 4. rujna 2020.

**Obavijest roditeljima i učenicima o organizaciji nastave u odnosu na aktualnu epidemiološku situaciju**

Hrvatski zavod za javno zdravstvo 24. kolovoza 2020. godine objavio je Upute za sprječavanje i suzbijanje epidemije COVID–19 vezano za rad predškolskih ustanova, osnovnih i srednjih škola u školskoj godini 2020./2021. Upute su dostupne na web stranici HZJZ:

https://www.hzjz.hr/wp-content/uploads/2020/03/Upute\_vrtici\_i\_skole\_24\_08\_2020\_HZJZ-1.pdf

Ministarstvo znanosti i obrazovanja 30. kolovoza objavilo je dokument pod nazivom Modeli i preporuke za rad u uvjetima povezanima s COVID 19. Dokument je dostupan na stranicama MZO: https://mzo.gov.hr/UserDocsImages//dokumenti//Modeli%20i%20preporuke%20za%20provedbu%20nastave%20u%202020-2021%2029.8.2020.pdf

Osnovne epidemiološke mjere prema kojima će se organizirati rad u školi su:

* provođenje higijene/dezinfekcije prostora, ruku, obuće
* smanjivanje fizičkog kontakta (bliskog kontakta) djece/učenika i učitelja iz jedne odgojno-obrazovne skupine (razrednog odjela) s drugim učenicima i nastavnicima

Izuzetno je važno da roditelji porazgovaraju s djecom o provođenju higijenskih mjera i održavanju fizičkog razmaka te koliko je bitno da ne dijele svoje osobne stvari s drugima. Svjesni smo da je jedna od neizmjerno važnih potreba djece potreba za interakcijom s vršnjacima te da epidemiološke mjere smanjuju mogućnost njenog ostvarivanja. Trudit ćemo se da omogućimo interakciju, ali uz primjenu određenih mjere opreza koje su, na žalost, dio naše svakodnevne stvarnosti.

Uzimajući u obzir Upute HZJZ i dokument MZO, a s ciljem zaštite zdravlja naših učenika, zaposlenika i roditelja u školskoj godini 2020./2021. nastavu ćemo organizirati na sljedeći način:

* Nastava će se kao i do sada odvijati **u dvije smjene** – parnoj i neparnoj - koje će se svaki tjedan izmjenjivati. Neparna smjena (1., 3., 5. i 7. razred) u prvom tjednu nastavu pohađa prije podne, a parna smjena (2., 4., 6. i 8. razred) poslije podne. Nastava za sve razrede u jutarnjoj smjeni počinje u 8.00 h. Nastava za 1.-4. razred u poslijepodnevnoj smjeni počinje u 13.10 h, a za 5.-8. razred u 14.00 h.
* **Mjerenje temperature** – Roditelji/skrbnici dužni su izmjeriti tjelesnu temperaturu djetetu svaki dan prije dolaska u školu te u slučaju povišene tjelesne temperature (isto tako u slučaju kašlja, poteškoća u disanju, poremećaja osjeta njuha i okusa, proljeva, povraćanja) ne smiju dovoditi/slati dijete u školu, već se javljaju telefonom/porukom učiteljici/razrednici i izabranom pedijatru/liječniku obiteljske medicine radi odluke o testiranju i liječenju djeteta. Djeca sa znakovima drugih zaraznih bolesti također ne dolaze u školu.
* **Ulazak učenika u školu i izlazak** – učenici u školu ulaze prema određenom rasporedu i na određeni ulaz, koji su navedeni u donjoj tablici. Nakon ulaska prolaze dezinfekcijsku barijeru gdje dezinficiraju svoju obuću. Dok traju povoljne vremenske prilike, učenici se neće preobuvati. Učitelji će svaki dan dočekati učenike na ulazu u zgradu i napraviti s njima neophodne mjere dezinfekcije, smještaja u učionice i dr. Učiteljice/učitelji će tijekom boravka učenika u školi poticati na redovito održavanje higijene ruku učenika i držanje fizičke udaljenosti. Na više mjesta u školi postavljeni su dozatori za dezinfekcijsko sredstvo kao i u učionicama, ali je naglasak na čestom pranju ruku.

Učenici će na kraju nastavnog dana, također u pratnji učitelja, izaći iz zgrade. Pri izlazu koriste isti ulaz koji je naveden u tablici.

|  |  |
| --- | --- |
| **Odjel** | **Ulazak** |
| 1. i 2. r. | Frankopanska – glavni ulaz, **a** odjel u 7.40, **b** odjel u 7.45 ili 12.55, **c** odjel u 7.50 ili 13.00 |
| 3. i 4. r. | Dvorišni ulaz u glavni hol, **a** odjel u 7.40 ili 12.50, **b** odjel u 7.45 ili 12.55, **c** odjel u 7.50 ili 13.00 |
| 5. a, 6. a | Glavni ulaz s Divaltove ulice u 7.45 ili 13.45 |
| 5. b, 6. b | Glavni ulaz s Divaltove ulice u 7.50 ili 13.50 |
| 5. c, 6. c | Glavni ulaz s Divaltove ulice u 7.55 ili 13.55 |
| 7. a, 8. a | Ulaz iz Divaltove ulice, kroz dvorište pored dvorane u 7.45 ili 13.45 |
| 7. b, 8. b | Ulaz iz Divaltove ulice, kroz dvorište pored dvorane u 7.50 ili 13.50 |
| 7. c, 8. c | Ulaz iz Divaltove ulice, kroz dvorište pored dvorane u 7.55 ili 13.55 |

Molimo učenike da se ne okupljaju prije ulaska u zgradu ispred škole, te da drže fizički razmak kad god je to moguće.

* **Nošenje maske** – učenici od 1. do 4. razreda nisu dužni nositi zaštitne maske. Budući da nismo u mogućnosti u učionicama organizirati razmak od 1,5 m između učenika, kako je propisano (zbog većeg broja učenika i veličine učionica), učenici i učitelji od 5. do 8. r. tijekom boravka u školi trebaju imati maske. Maske će osigurati Grad Osijek. Ova će se odredba mijenjati u odnosu na trenutnu epidemiološku situaciju.
* **Nastava** - u najvećem će se dijelu, odvijati uživo, osim u slučajevima kada nije moguće osigurati da se grupe ne miješaju.

Tijekom nastave svaki razredni odjel će boraviti u jednoj učionici (učenici ne mijenjaju učionicu). Raspored sati je organiziran kroz dvosate (koliko je to moguće) kako bi se smanjio broj učitelja koji svakodnevno kontaktiraju s pojedinom skupinom učenika.

**Raspored  učionica**

|  |  |
| --- | --- |
| **Odjel** | **Učionica** |
| 5.a, 6.b  | MATEMATIKA  |
| 5.c, 6.a  | FIZIKA/TK  |
| 5.b, 6.c  | STRANI JEZIK  |
| 7.a, 8.c  | LK/GK  |
| 7.b, 8.b  | POV/GEO  |
| 7.c, 8.a  | BIO/KEM  |

* Kako bi se osiguralo vrijeme potrebno za dezinfekciju i prozračivanje učionica između smjena, **nastavni sat će trajati 40 min**. Učenici tijekom odmora ne napuštaju učionice već se zadržavaju ispred učionice i u učionicama, a njihovi učitelji su s njima.
* **Pri korištenju zajedničkih prostorija** (hodnici, toaleti, hol i dr.) preporučuje se:
* prolazak skratiti na minimum
* da u vremenu prolaska učenika i učitelja iz jednog razrednoga odjela tim prostorijama, drugi odjeli ne prolaze,
* da učenici prilikom prolaska nepotrebno ne dodiruju površine ili predmete
* da učenici prolaze po najkraćoj mogućoj unaprijed utvrđenoj ruti kretanja (to će im učitelji pokazati)
* kroz hodnike organizirati kretanje u jednom smjeru (uvijek desnom stranom).
* **Produženi boravak** – u mogućnosti smo ponuditi uslugu produženog boravka učenicima prvog i drugog razreda od prvoga nastavnog dana. Učenici će biti raspoređeni tako da se razredni odjeli ne miješaju.
* **Prehrana učenika** – Užina će biti u učionicama. Hrana će biti jedinično pakovana i neće biti kuhanih obroka. Učenici predmetne nastave 5. i 6. razreda će imati užinu nakon 2. nastavnog sata, a učenici 7. i 8. razreda će imati užinu nakon trećeg sata.
* **Udžbenici** – prvoga nastavnog dana učenici će preuzeti pristigle udžbenike i potpisati preuzimanje, a roditelji će potvrdu o preuzimanju potpisati prema dogovoru s razrednicima.
* **Komunikacija s roditeljima**: Roditelji/skrbnici ulaze u prostor škole samo u izuzetnim situacijama – uz prethodnu najavu i uz obvezno nošenje zaštitne maske. Izuzetne situacije mogu biti zdravstveni razlozi kod djeteta, razgovor s razrednikom, ravnateljem ili stručnom službom te administrativni poslovi koje nije moguće obaviti elektronskim putem.
* Prilikom ulaska u zgradu obavezno je mjerenje tjelesne temperature, dezinfekcija ruku i potplata te nošenje maski. Roditelji se ne okupljaju na ulazu u školsku zgradu. Roditeljski sastanci će se pretežno odvijati putem video poziva, ali može biti i drugačije, ovisno o epidemiološkoj situaciji. Informativni razgovori obavljaju se video pozivom, osim iznimno, ako to iz nekog razloga nije moguće. Ostala komunikacija obavlja se ostalim telefonskim ili elektroničkim kanalima (viber grupa, e pošta i sl.)
* **Prvi nastavni dan** – Svi razredni odjeli imaju tri sata sa svojim razrednicima koji će im dati detaljne upute i obavijesti.
* **Izborna nastava informatike, njemačkoga jezika i mađarskog jezika –** Učenici razredne nastave nastavu informatike prate jedan sat tjedno uživo, a jedan sat online, tijekom rujna. U predmetnoj nastavi izborna nastava ovih predmeta održavat će se samo online.
* **Dodatna i dopunska nastava** – Razredna nastava imat će dopunsku nastavu u svom razredu, bez miješanja grupa. Predmetna nastava imat će dopunsku nastavu online, odnosno preko video poziva. Dodatna nastava i izvannastavne aktivnosti provodit će se u potpunosti online, odnosno preko video poziva.
* U slučaju da se pojave neke zdravstvene poteškoće kod djeteta tijekom boravka u školi, roditelji će odmah telefonom biti obaviješteni o tome, dijete će se staviti u izolacijsku prostoriju u školi i roditelji trebaju u najkraćem mogućem vremenu doći po učenika (ili poslati nekog odraslog).
* Za sve djelatnike škole prilikom dolaska u školu i odlaska iz škole obavezno je mjerenje tjelesne temperature te se vodi propisana evidencija o tome.